Halve Norge mottok penger fra Nav i fjor

Annenhver person bosatt i Norge mottok en stønad fra Nav minst én gang i 2017. En av tre i arbeidsfør alder mottok en ytelse som erstatning for inntekt.

Vis mer byoutline Foto: Morten Holm NTB scanpix

Publisert: Publisert: 5. juni 2018 10:00

Det ble utbetalt 421 milliarder til personer bosatt i Norge i fjor. I gjennomsnitt ble det utbetalt 80.000 kroner per innbygger, viser årsstatistikken for 2017 som Nav publisert tirsdag.

Alderspensjonister topper listen (953.800 personer), fulgt av mottakere av barnetrygd (726.600) og sykepenger (497.800).

– Selv om mange av mottakerne får utbetalt alderspensjon og barnetrygd, ser vi likevel at hver tredje innbygger i arbeidsfør alder mottok en livsoppholdsytelse fra Nav i løpet av fjoråret, sier arbeids- og velferdsdirektør Sigrun Vågeng.

Høyest i Aust-Agder

Ytelser til livsopphold er sykepenger, dagpenger, arbeidsavklaringspenger, uføretrygd og andre ytelser som knytter seg til arbeid eller sykdom. Til sammen beløp dette seg til 172 milliarder kroner i fjor og ble utbetalt til 1. 152.000 personer.

Det betyr at hver tredje person (34 prosent) i alderen 18–66 år som var bosatt i Norge i fjor, mottok en slik ytelse minst én gang i løpet av året. På månedsbasis var andelen én av fem (20 prosent). Oslo ligger lavest med 15 prosent og Aust-Agder høyest med 27 prosent.

Les også Halve Norge mottok penger fra Nav i fjor

209 milliarder kroner var pensjonsutbetalinger, 172 milliarder var arbeids- eller sykdomsrelaterte ytelser, 36 milliarder var ytelser til foreldre og 4 milliarder var utbetalinger av øvrige stønader.

Alderspensjonister

Økning i utbetalingene til personer bosatt i Norge fra 2016 til i fjor var på 11 milliarder kroner (3 prosent). Det aller mest av veksten skyldes at det ble utbetalt 9 milliarder mer til alderspensjonister (5 prosent økning) og 3 milliarder mer til mottakere av uføretrygd (4 prosent økning).

Dagpenger hadde en reduksjon på 1,4 milliarder kroner (9 prosent reduksjon). Ifølge Nav gjenspeiler dette bedringen i arbeidsmarkedet og nedgangen i arbeidsledigheten gjennom året.

For de øvrige stønadene var det mindre økninger og reduksjoner som i sum tilsvarer 0,3 prosent økning fra året før.

Utbetalte 7,1 milliarder til utlandet

Nær 80.000 personer bosatt i utlandet fikk i 2017 utbetalt 7,1 milliarder kroner gjennom Nav. Mer enn halvparten av pengene gikk til pensjonister.

Til sammen mottok norske statsborgere bosatt i utlandet 4,2 milliarder kroner i fjor. Personer med utenlandsk statsborgerskap bosatt i utlandet mottok 2,9 milliarder kroner, viser statistikken fra Nav.

5,8 milliarder kroner går til alderspensjonister og uføretrygdede bosatt i utlandet. De fleste av mottakerne er norske statsborgere. For dagpenger og kontantstøtte er bildet annerledes, da ni av ti mottakere var utenlandske statsborgere.

Les også Nav utbetalte 7,1 milliarder kroner til utlandet i fjor

Les også Ferske NAV-tall: Laveste ledighet siden 2009

Les også Det koker i stillingsmarkedet – spår 250.000 ledige jobber i år

Her kan du lese mer om Nav